**Bankas „Bigbank“ suteikia 12 mln. eurų finansavimą nekilnojamojo turto projektui Kaune vystyti**

Nekilnojamojo turto (NT) vystymo bendrovė „Formo“ susitarė su banku „Bigbank“ dėl 12 mln. eurų finansavimo, skirto moderniam gyvenamajam NT projektui „Astronomijos 6“ Kaune, Žaliakalnio šlaite, vystyti. Planuojama projektą pradėti 2025 m. IV ketvirtį, o statybų pabaiga numatoma 2027 m. IV ketvirtį, rašoma „Bigbank“ pranešime žiniasklaidai.

Architektų biuro „G. Natkevičius ir partneriai“ suprojektuoto pastato statybas užtikrins generalinis rangovas „Statio“ (anksčiau – „Saulės Projektas“). A++ energinės klasės daugiabutyje bus įrengti 89 butai, iš jų 17 turės terasas, iš kurių atsivers vaizdas į Nemuno slėnį ir Kauno senamiestį. Butų plotas – nuo 36 iki 134 kv. m. Akcentuojama ir tai, kad gyventojams bus pasiūlyta galimybė įsigyti po dvi ar tris požeminio parkavimo vietas.

„Matome aukščiausios kokybės būstų poreikį Kaune. Žmonės ieško ne tik komforto, bet ir išskirtinės gyvenimo kokybės, kurią gali suteikti tik tokia unikali vieta kaip Žaliakalnio šlaitas“, – projekto poreikį aiškina bendrovės „Formo“ atstovas Tadas Galminas. Anot jo, „Astronomijos 6“ iki smulkiausių detalių kuriamas taip, kad atitiktų pačių išrankiausių būsto pirkėjų lūkesčius, pradedant individualiai gaminamais panoraminiais langais, baigiant ilgaamžėmis klinkerio plytelėmis fasado apdailai.

Finansuotojo pasirinkimą „Formo“ grindžia sutampančiu abiejų įmonių požiūriu į NT rinką: „Sutapo mūsų ir „Bigbank“ modernus požiūris į NT rinką, itin vertiname šio banko lanksčias finansavimo galimybes“, – argumentuoja T. Galminas.

Pasak Deivido Žuko, „Bigbank“ Verslo paskolų skyriaus vadovo, su „Formo“ pasirinkta bendradarbiauti dėl projekto išskirtinumo: „Mūsų partneriai mato nišą rinkoje ir ją siekia užpildyti. Manome, kad „Astronomijos 6“ taps ne tik namais, bet ir nauja traukos vieta Kauno panoramoje. Kaune bus išvystytas išskirtinės vertės objektas, tad džiaugiamės galėdami tapti šios sėkmės istorijos dalimi.“

*Daugiau kaip 30 metų dirbantis bankas „Bigbank“ yra Estijos kapitalo valdomas komercinis bankas, veikiantis 9 šalyse ir turintis 169 tūkst. aktyvių klientų bei daugiau kaip 550 darbuotojų. Bankas Lietuvoje teikia būsto, verslo, vartojimo paskolų, indėlių ir kitas paslaugas juridiniams bei fiziniams asmenims.*

*„Formo“ – nekilnojamojo turto plėtros bendrovė, orientuota į išliekamąją vertę kuriančius projektus. Įmonė vadovaujasi filosofija, kad kuria ne tik pastatus, bet ir aplinką bei gyvenimo būdą, todėl kiekviename projekte ypatingą dėmesį skiria architektūros kokybei, inovatyviems sprendimams ir harmonijai su gamta, esama aplinka ir kraštovaizdžiu. Nuo inovatyvių „Kaunorama“ dangoraižių iki jaukių „Namučių“ – „Formo“ kuria erdves, kuriose gyventi ir rasti galimybių gali kiekvienas.*